KIRJALLINEN KYSYMYS E-0872/00 esittäjä(t): Alejandro Agag Longo (PPE-DE) komissiolle. Internet kouluissa.



Virallinen lehti nro 053 E , 20/02/2001 s. 0035 - 0036



KIRJALLINEN KYSYMYS E-0872/00 esittäjä(t): Alejandro Agag Longo (PPE-DE) komissiolle (22. maaliskuuta 2000) Aihe: Internet kouluissa Komissio lähetti 28. helmikuuta 2000 neuvoston puheenjohtajalle osuutensa uudistusta ja työllisyyttä käsittelevän Lissabonin huippukokouksen valmistelemiseksi. Komissio toteaa tässä asiakirjassa, että on asetettava prioriteetiksi kaikkien koulujen pääsy Internetiin vuonna 2001. Katsooko komissio, että jäsenvaltiot ovat valmiita tarjoamaan verkkoon pääsyä kaikille avoimena palveluna kohtuuhintaan? Eräät maat ovat esittäneet mahdollisuutta tarjota Internetiin pääsyä ilmaiseksi kouluille, yliopistoille, kirjastoille, sairaaloille ja muille hoitokeskuksille tavoitteena välttää tilanne, jossa tulotasojen erot unionissa aiheuttaisivat tietoyhteiskunnan kehittymisen kahdella eri nopeudella Euroopassa. Mitä mieltä komissio on tästä asiasta? Erkki Liikasen komission puolesta antama vastaus (25. toukokuuta 2000) Komissio asettaa eEurope-hankkeessaan(1) tavoitteeksi, että kaikilla eurooppalaisilla kouluilla pitäisi olla pääsy Internetiin ja multimedia-aineistoon vuoden 2001 loppuun mennessä. Komissio pitää ensisijaisena tavoitteenaan sen varmistamista, että kaikilla kansalaisilla on mahdollisuus olla osallisina syntymässä olevassa tietoyhteiskunnassa. Koulujen Internet-yhteyksien järjestämistä tukeva komission politiikka pitäisi kuitenkin erottaa yleispalvelun käsitteestä sellaisena kuin se määritellään televiestintää koskevassa lainsäädännössä(2). Televiestintälainsäädännössä edellytetään, että jäsenvaltiot asettavat velvoitteita verkko-operaattoreille, joiden on varmistettava sellainen palvelujen vähimmäismäärä, joka on kohtuulliseen hintaan kaikkien käyttäjien saatavilla heidän maantieteellisestä sijainnistaan riippumatta. Yleispalvelun nykyinen määritelmä kattaa myös puhelintoiminnan, faksitoiminnan ja äänikaistaan perustuvaa tiedonsiirtoa modeemin välityksellä eli Internet-yhteydet. Yleispalvelun määritelmä ei kuitenkaan toistaiseksi kata koulujen Internet-yhteyksiä. Yhteisön lainsäädännössä(3) annetaan kuitenkin mahdollisuus soveltaa erityistariffeja tarkkaan määritellyille käyttäjäryhmille, kuten kouluille. Monissa jäsenvaltioissa vakiintuneet operaattorit ovat jo kehittäneet erityistariffeja, joita sovelletaan koulujen Internet-yhteksiin. Nämä erityiset käyttötariffit eivät saisi vääristää kilpailua, eivätkä operaattorit saisi käyttää väärin määräävää markkina-asemaansa soveltamalla saalistushinnoittelua. Kansalliset sääntelyviranomaiset ovat omalta osaltaan varmistaneet, että myös kilpailevilla operaattoreilla ja palvelujen tarjoajilla on mahdollisuus tarjota erikoishintoja. Lisäksi jäsenvaltiot voivat asettaa kansallisella tasolla velvoitteita muiden sellaisten palvelujen tarjoamiseksi, jotka eivät kuulu yleispalvelun soveltamisalaan, mutta ne eivät voi velvoittaa markkinatoimijoita maksamaan tällaisten palvelujen tarjoamisesta. Tällaiset palvelut (kuten koulujen Internet-yhteydet) voidaan kuitenkin rahoittaa julkisesta talousarviosta, kunhan ne ovat yhdenmukaisia kilpailulainsäädännön kanssa. Komissio rohkaisee jäsenvaltioita varustamaan koulut, sairaalat ja kirjastot tietokoneilla ja Internet-yhteyksillä erityisesti rakennerahaston vuosien 20002006 toimenpiteiden yhteydessä. Tällaiset investoinnit ovat välttämättömiä, jotta voidaan taata sosiaalista yhteenkuuluvuutta lujittava tietoyhteiskunta. (1) KOM(1999) 687. (2) Puhelintoimintadirektiivi (avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26. helmikuuta 1998 annettu Euroopan parlamentin ja neuvoston direktiivi 98/10/EY, EYVL L 101, 1.4.1998) ja yhteenliittämistä koskeva direktiivi (televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi 30. kesäkuuta 1997 annettu Euroopan parlamentin ja neuvoston direktiivi 97/33/EY, EYVL L 199, 26.7.1997). (3) Puhelintoimintadirektiivissä säädetään avoimuudesta ja kustannusten suhteuttamisesta tariffien osalta, kun on kysymys merkittävästä markkina-asemasta, ja mahdollisuudesta käyttää erityisiä (tai alennettuja) tariffijärjestelmiä. Yhteenliittämistä koskevassa direktiivissä (5 artikla ja liite III) määritellään, mitä yleispalveluun kuuluu ja mitä maksuja voidaan mahdollisesti palauttaa tai rahoittaa yleisistä rahastoista nettokustannusten perusteella.